# Suiga: o se amataga lelei i le a'oga

Ta'iala e fesoasoani i aiga e fa'atumu ai pepa o Fa'amatalaga o Suiga o A'oa'oga ma le Tuputupua'e.

## Aiseā e tāua ai se amataga lelei i le a'oga?

O se amataga lelei i le a'oga e mafai ona fesoasoani i a'oa'oga a lou alo ina ia sili ona lelei ma lagona atili le fiafia pe a si'itia mai le a'oga fa'ata'ita'i i le aoga ma a'oa'oina i le lumana'i. O se suiga lelei e fesoasoani foi i le fa'aauauina o le a'oa'oga ma le atina'eina o lou alo, e ala i le fa'avaeina i luga o mea na tutupu muamua i lou alo ma o lo'o iai nei e fesoasoani ia latou i le lagonaina o le saogalemù, le mautinoa ma le agafa'afeso'ota'i. O se amataga lelei i le a'oga e mafai foi ona fesoasoani i le loto tumau i taimi o faigata.

## O le ā le Pepa o Fa'amatalaga o Suiga o A'oa'oga ma le Tuputupua'e?

E galulue faatasi auaunaga o aoga amata, a'oga, auaunaga o Itula o Tausiga Tua Atu o le Aoga (OSHC) ma aiga e lagolagoina a'oa'oga ma le soifua manuia o tamaiti. Latou te fa'asoa fa'amatalaga e fa'aaoga ai le Pepa o Fa'amatalaga o Suiga o A'oa'oga ma le Tuputupua'e (Transition Learning and Development Statement, TLDS). O lo'o tusia e le auaunaga o aoga amata mo tamaiti uma a'o le'i amataina le a'oga.

E fa'asoa e le TLDS fa'amatalaga e uiga i le a'oa'oga o lou alo, atina'eina ma le soifua manuia i le va o auauanaga aoga amata ma a'oga. O le TLDS e maua ai se va'aiga vave o mea e fiafia iai lou alo, tomai ma agava'a o lou alo ma fa'ailoa ai auala taitasi ma taiala fa'aa'oa'oga e lagolagoina ai lou alo.

O le TLDS e mafai ona fesoasoani ina ia e malamalama, ma lagolago i le a'oa'oga o lou alo i le amataga o lana a'oga. O fa'amatalaga o lo'o i le TLDS e fesoasoani i faiaoga o le Foundation ina ia latou iloa ai lou alo ma fuafua ai polokalame fa'aa'oa'oga talafeagai. Afai o le a iai lou alo i le OSHC, e fesoasoani le TLDS e fuafua mo lona taimi i'ina.

O lo'o iai i le TLDS ni fa'amatalaga patino e aofia ai le igoa o lou alo, aso fanau ma le ata, fa'apea ma lou igoa ma fa'amatalaga fa'afeso'ota'i. E mafai foi ona iai le igoa ma fa'amatalaga fa'afeso'ota'i a isi tagata fa'apolofesa o aoga amata sa lagolagoina lou alo.

O le fai sao i le TLDS a lou alo o se tasi lea o suiga i gaioioiga a le a'oga e mafai e oe ma lou alo ona auai fa'atasi a'o le'i amataina le a'oga.

## E fa'afefea ona ou mauaina le TLDS a lo’u afafine/atalii?

O le a tu'uina atu e le auaunaga aoga amata a lou alo se sootaga faaupega tafailagi (link) mo le mea faigaluega TLDS i luga o Upega Tafailagi. O le Upega Tafailagi TLDS o le auala sili lea e fa'atumu ai se TLDS.

Afai e lē mafai ona e fa'aaogaina le meafaigaluega i luga o upega tafailagi, e mafai ona e talosaga mo se kopi pepa.

## O le ā le vaega o le TLDS ou te fa'atumuina?

*O le Vaega 1* ma *1.1* e fa'atumu e le faia'oga a lou alo i le Aoga Amata.

*E ono mafai ona faatumu e faia'oga o le a'oga amata le Vaega 1.2* pe afai o iai se fa'atuai i le tuputupua'e pe lē atoatoa le malosi o lou alo. E mafai foi ona fa'aopoopo i lenei vaega isi tagata toma'i fa'apitoa o loo fesoasoani i lou alo.

*Vaega 2: O le tamaititi* e fa'atumu e lou alo ma se tagata matua e masani iai. Atonu o oe lea, po'o le latou faiaoga aoga amata.

*Vaega 3: Le Aiga* e fa'atumu e oe. E tāua lou manatu. O lenei vaega o lo'o iai fesili e fesoasoani ia te oe e fa'asoa ai mea e fiafia iai lou alo, fa'apea foi ma ou manatu ma fa'amoemoega mo lou alo i le a'oga. O le tali'ina o fesili nei e mafai ona fesoasoani i faiaoga ma le aufaigaluega a le OSHC (pe a talafeagai) e tali atu ai ma malamalama i lou alo, o le a lagolagoina ai lo latou a'oa'oga ma le tuputupu a'e.

## O le ā le mea e tupu pe a mae'a le TLDS?

A mae'a le TLDS, o le a avatu e lau faiaoga aoga amata se kopi ua mae'a.

O le a fa'asoa atu foi e lau faiaoga aoga amata le TLDS ua mae'a i le a'oga a lou alo ma le auauanaga a le OSHC (pe a talafeagai).

Afai e te lē o mautina po'o le fea a'oga o le a alu iai lou alo, o le a avatu e lau faiaoga aoga amata se kopi lona lua o le TLDS. E mafai ona e tuuina atua lenei kopi i le a'oga i le taimi e resitala ai lou alo.

Afai e te lē fa'atumuina le *Vaega 3: Le Aiga*, o le a fa'asoa pea e lau faiaoga aoga amata isi vaega ua mae'a i le a'oga ma le auaunaga a le OSHC (pe a talafeagai) ma avatu ia te oe se kopi o mea o lo'o fa'asoa.

O su'esu'ega ma manatu fa'aalia mai a'oga na fa'ailoa mai ai o le fa'asoaina atu o nei fa'amatalaga e lagolagoina ai se suiga manuia i le a'oga. Afai e te lē mana'o e fa'asoa le TLDS i le a'oga a lou alo, fa'amolemole fa'atalanoa nei vaega ma le faiaoga aoga amata a lou alo.

O fa'amatalaga talafeagai ma le saogalemu e fesoasoani i a'oa'oga i Victoria ma tagata fa'apolofesa ina ia maua le malamalama ma fa'amatalaga e manaomia mo le fa'amautinoa o le soifua manuia o tamaiti.

Mo nisi fa'amatalaga, asiasi i le [https://www.vic.gov.au/information-sharing-schemes-and-the-maram-framework.](https://www.vic.gov.au/information-sharing-schemes-and-the-maram-framework)

## Mo nisi fa'amatalaga

Mo le a'oa'o atili, e mafai ona e asiasi i le [www.vic.gov.au/transition-school-resources-families](http://www.vic.gov.au/transition-school-resources-families)

O lo'o maua fo'i nei fa'amatalaga i le tele o gagana fa'alaua'itele i le sootaga faaupega tafailagi lava lea e tasi: [www.vic.gov.au/transition-school-resources-families](http://www.vic.gov.au/transition-school-resources-families)